14.9.2009 B7-0055/2009 RESOLUTSIOONI ETTEPANEK suuliselt vastatava küsimuse B7‑0208/2009 alusel
vastavalt kodukorra artikli 115 lõikele 5
Piimasektori kriis
José Bové
,
Martin Häusling
,
Alyn Smith
,
Bas Eickhout
fraktsiooni Verts/ALE nimel
PE428.659v01-00 B7‑0055/2009 Euroopa Parlamendi resolutsioon piimasektori kriisi kohta
Euroopa Parlament ,
– võttes arvesse komisjoni 22. juuli 2009. aasta teatist nõukogule (KOM(2009) 385 lõplik);
– võttes arvesse ELi kaheksa põllumajandusministri 31. juuli 2009. aasta vastust komisjonile;
– võttes arvesse põllumajandusministrite nõukogu 7. septembril 2009. aastal piimasektori kriisi teemal peetud kohtumise järeldusi;
– võttes arvesse Euroopa Parlamendi 19. veebruari 2008. aasta deklaratsiooni Euroopa Liidus tegutsevate suurte selvehallide jõupositsiooni kuritarvitamise uurimise ja selle vastu võitlemise kohta Vastuvõetud tekstid: P6_TA(2008)0054 .
;
– võttes arvesse kodukorra artikli 115 lõiget 5 ja artikli 110 lõiget 2,
A. arvestades, et kaheksa põllumajandusministrit märkisid oma kirjas, et komisjoni pakutud meetmed on ebapiisavad ning palusid muu hulgas järjepidevat ja paindlikumat piimaturu korraldamist ning tootjaorganisatsioonide suuremat toetamist;
B. arvestades, et 2008. aastal väljendas komisjon jätkuvalt toetust piimakvoodisüsteemi kiirele kaotamisele, väites, et kasvab nõudlus ülemaailmsel piimaturul, nt Hiinas, ent see oletus on osutunud valeks;
C. arvestades, et komisjon tunnistab nüüd oma teatises, et olukord piimaturul on viimase 12 kuu jooksul järsult halvenenud ülemaailmse piimatootmise suurenemise ja nõudluse vähenemise tõttu kogu maailmas;
D. arvestades, et EL on maailma suurima piimatootjana selle olukorra eest suuresti vastutav, kuna ta on:
– soodustanud piimatootmise olulist koondumist peamiselt ELi soodsatesse piirkondadesse tänu imporditud tollimaksuvabale loomasöödale nagu sojaoad;
– kaotanud järk-järgult pakkumise juhtimise vahendid nagu kvoodisüsteem, mida tuleks reformida, et tagada selle eriti tundliku toote pakkumise ja nõudluse tasakaal;
– toetanud toidutööstust ja kaubandusettevõtjaid ebasobiva turusekkumispoliitika ja eksporditoetustega, mille tagajärg on 15 miljoni tonni piima pidev struktuuriline ületootmine, mistõttu piimahind on kukkunud kogu maailmas;
E. arvestades, et hoolimata asjaolust, et üksnes 8% põllumajandustooteid, sh piim, turustatakse maailma turgudel, on kaubanduse liberaliseerimine muutnud toiduainete ja piima hinna murettekitavalt kõikuvaks, mis on destabiliseerinud kohalikke toiduaineturge, laostanud miljonid talupidajad ja hävitanud töökohti maailma maapiirkondades;
F arvestades, et võrrelduna teiste piirkondadega kindlustavad ELi piimatoodangu väikesed talumajapidamised, mis kasutavad peaasjalikult looduslikke rohumaid ning säilitavad väärtuslikke kultuurmaastike, pakkudes töövõimalusi isegi ebasoodsates ja äärepoolsemates piirkondades;
G. arvestades, et kvootide ebavõrdne jagunemine ELi liikmesriikide, piirkondade ja talupidajate vahel on seadnud halba olukorda eelkõige ebasoodsamad piirkonnad ja uued liikmesriigid, mille tagajärg on piima ja piimatoodete pikamaavedu;
H. arvestades, et koondumistendents piimatööstuses ja selvehallide turujõud võimaldavad toidutööstusel ja kaubandusettevõtjatel hoida piima tootjahinna madala ja piimatoodete tarbijahinna kõrge,
1. toetab aktsioone, mida piimatootjad on piimasektoris valitsevale raskele olukorrale tähelepanu tõmbamiseks korraldanud üle Euroopa, ning pooldab survet, mida piimatootjad on avaldanud piimatööstusele ja komisjonile, et lõpeks kriis piimasektoris;
2. kutsub komisjoni üles lõpetama kohe piimakvootide järkjärguline tõstmine ning vähendama neid kiiremas korras vähemalt 3% võrra, pakkudes väikeste ja keskmise suurusega tootjatele erinevat vähenduse määra;
3. kutsub komisjoni üles pakkuma välja eelarvelist meedet, et kompenseerida ajutiselt toodangu vähendamine, eesmärgiga saavutada 5% vähenemine ilma drastiliste finantstagajärgedeta, eelkõige väikeste ja keskmise suurusega tootjate ja ebasoodsate piirkondade jaoks;
4. kutsub komisjoni üles kaaluma veel kord pakkumise juhtimise kaotamist piimasektoris ning töötama välja ettepanekud jätkusuutliku, kvaliteedile suunatud nõudluspõhise kohaliku piimatootmise edendamiseks, kaasa arvatud parema tasakaalu leidmiseks piirkondade ja talupidajate vahel, et vältida struktuurilist ületootmist ja piima tootjahinna veelgi suuremat ebastabiilsust;
5. kutsub komisjoni üles täitma ELi kohustuse kaotada eksporditoetused ja turusekkumismeetmed, millega toetatakse eksporti ja kahjustatakse kodumaist piimatootmist või hävitatakse see, eelkõige arengumaades;
6. kutsub komisjoni üles töötama välja kvaliteedile suunatud piirkondliku infrastruktuuri arendamise ettepanekud, millega võetakse arvesse uusi probleeme, nagu kliimamuutusega seotud eesmärgid, bioloogilise mitmekesisuse säilitamine, vee ja pinnase parem majandamine ja energiatarbimise vähendamine, mis on väga tähtsad aspektid piimasektori ümberkorraldamisel;
7. kutsub komisjoni üles tegema seadusandlikke ja eelarvelisi algatusi, et kehtestada toetused piimatootjate organisatsioonidele, eesmärgiga tugevdada nende positsiooni piimatööstus- ja toidutööstusettevõtetega peetavatel läbirääkimistel, sh piima kogumise korraldamise küsimuses peetavatel läbirääkimistel;
8. kutsub komisjoni üles saavutama 2013. aasta järgset ÜPP reformi käsitlevates ettepanekutes piimatootmise parem tasakaal ELi liikmesriikide ja piirkondade vahel, seades esikohale rohusöödal olevate loomade piimatoodangu ning pöörates erilist tähelepanu ebasoodsatele piirkondadele ja arengumaade väikestele piimatootjatele, et säilitada töökohti ja maastiku mitmekesisust;
9. kutsub komisjoni üles võtma vajalikud seadusandlikud ja eelarvelised meetmed, et toetada valgurikaste kultuuride kasvatamist ELis ilma lisakuludeta, ning soodustama looduslikke rohumaid, et mitte suurendada ELi piimatootmise sõltuvust imporditud loomasöödast;
10. kutsub komisjoni üles viima ellu vajalikke meetmeid, et tagada imporditud loomasööda vastavus ELis piimatootjatele kehtestatud standarditele, tagamaks et standarditele mittevastavate toodete import ei nulli ELi pingutusi edendada säästvat piimatootmist; märgib, et need meetmed peaksid toetuma kitsendatud turulepääsu põhimõttele, mille kohaselt nähakse ette sanktsioonid juhul, kui ei ole tagatud vastavus standarditele, kuid need rahalised vahendid tagastatakse asjaomastele maadele, et toetada nimetatud standardite saavutamist, eelkõige keskkonna, loomade heaolu ja geneetiliselt muundatud organisme käsitlevate õigusaktide valdkonnas;
11. kutsub komisjoni üles seisma kategooriliselt vastu mõningate liikmesriikide algatusele anda ühine põllumajanduspoliitika tagasi riikide pädevusse;
l2. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
